สวิงแรง
*หากจับอาการแกว่งตัว “ขึ้นแรง ลงแรง” ของดัชนีตลอดทั้งสัปดาห์จะเห็นว่ารูปแบบการเล่นเที่ยวนี้ถูกกำหนดจากนักลงทุนสถาบันค่อนข้างชัดเจน จึงทำให้การเคาะหุ้นเที่ยวนี้เป็นอะไรที่ยากมากๆ เพราะกลุ่มนักเล่นดังกล่าวหันมาเล่นสั้นกันมากขึ้น ส่งผลให้ดัชนียังคงแกว่งตัวไปมาที่จุดสำคัญเป็นเวลาหลายวัน และดูเหมือนเที่ยวนี้จะต้องใช้เวลาในการสะสมพลังนานหน่อยนะคะ
12 ม.ค. 2561

เจาะกระดาน : โมนิก้าและทีมงาน
*หากจับอาการแกว่งตัว “ขึ้นแรง ลงแรง” ของดัชนีตลอดทั้งสัปดาห์จะเห็นว่ารูปแบบการเล่นเที่ยวนี้ถูกกำหนดจากนักลงทุนสถาบันค่อนข้างชัดเจน จึงทำให้การเคาะหุ้นเที่ยวนี้เป็นอะไรที่ยากมากๆ เพราะกลุ่มนักเล่นดังกล่าวหันมาเล่นสั้นกันมากขึ้น ส่งผลให้ดัชนียังคงแกว่งตัวไปมาที่จุดสำคัญเป็นเวลาหลายวัน และดูเหมือนเที่ยวนี้จะต้องใช้เวลาในการสะสมพลังนานหน่อยนะคะ
*ด้วยเหตุนี้ “โมนิก้า” ถึงไม่ค่อยแปลกใจที่หุ้นบลูชิพถูกเทขายเมื่อยกตัวขึ้นอย่างต่อเนื่อง เพราะมันเป็นภาพสะท้อนที่ทำให้เห็นว่าต้องมีปัจจัยหนุนที่ชัดเจนกว่านี้ แรงซื้อรอบใหม่ถึงจะไหลบ่าเข้ามา ซึ่งจะทำให้ดัชนีเดินหน้าฝ่าแนวต้านสำคัญขึ้นไปได้แบบชิวๆ และในระหว่างที่กำลังรอเรื่องราวต่างๆ เดี๊ยนขอให้ทุกท่านร้องเพลงรอเพื่อฆ่าเวลาไปพลางๆ ก่อนเจ้าค่ะ
*เนื่องจากการทรุดตัวลงไปถึงบริเวณ 1,786.47 จุด ก่อนจะเด้งกลับขึ้นไปทำจุดสูงสุด 1,804.54 จุด จนสุดท้ายปิดที่ระดับ 1,802.80 จุด บวกไป 7.88 จุด ด้วยมูลค่าการซื้อขาย 8.66 หมื่นล้านบาท เหมือนเป็นการย้ำหัวหมุดว่ามีคนพร้อมจะเทขายหุ้นตลอดเวลา ขณะเดียวกันก็มีคนพร้อมจะไล่ซื้อหุ้นไม่ยั้งเช่นกัน วันนี้ถึงต้องมองไปยังหุ้นแต่ละตัวมีมุขใหม่ๆ มาเรียกเสียงฮือฮาได้หรือเปล่า?
*ของแท้แน่นอน และยังเป็นหุ้นสุดเลิฟของ “โมนิก้า” คงต้องยกใหญ่ EA เป็นประเด็นเปิดหัวสำคัญ ของวานนี้ เพราะไม่เคยเห็นหุ้นขนาดใหญ่ทะยานขึ้นอย่างร้อนแรง ก่อนจะปิดไปที่ระดับ 63.50 บาท บวกไป 10.25 บาท หรือขึ้นไป 19.25% ด้วยมูลค่า 6.15 พันล้านบาท พร้อมกับมีการให้ราคาเป้าหมายล่วงหน้าสูงเกิน 100 บาทแบบนี้ เดี๊ยนบอกได้ทันทีว่าคนมีเงินเย็นสบายสุดพะยะค่ะ
*หุ้นอีกหนึ่งตัวที่เหมาะสำหรับคนมีเงินเย็นสุดๆ “โมนิก้า” คงต้องโฟกัสไปที่ AOT ในทันที เพราะมองจากมุมไหน ด้านไหน ธุรกิจก็โตวันโตคืน หรือพูดง่ายๆ ไม่มีคำว่าเจ๊ง! วันนี้หุ้นอาจขึ้นต่อไม่ไหว วันหน้าหุ้นก็ขึ้นได้อยู่ดี และทำให้การร่วงหล่นต่อเนื่อง 3 วันติด ก่อนจะมาปิดที่ 69.75       บาท ลบไป 1.50 บาท หรือลงไป 2.10% ด้วยมูลค่า 1.23 หมื่นล้านบาท มันเป็นช็อตที่เหมาะสำหรับการช้อนซื้อจริงๆ นะคะ
*ส่วนรายที่แสดงอาการพิลึกพิลั่นชัดเจนอย่าง SCB ก็ยังคงเป็นหุ้นที่น่าสนใจเสมอ แม้ในช่วง 3 เดือนจะไม่สามารถวิ่งฝ่าแนวต้าน 155 บาทไปได้เลยทั้ง 2 ครั้ง แต่การกลับขึ้นมาครั้งที่ 3 ด้วยการปิดที่ 154.50 บาท บวกไป 4.50 บาท หรือขึ้นไป 3% ด้วยมูลค่า 4.66 พันล้านบาท ย่อมทำให้ “โมนิก้า” เริ่มมีความหวังขึ้นมาอีกครั้ง เพราะของมันเห็นกันทนโท่ว่าแรงซื้อเที่ยวนี้เยอะเหลือเกินเจ้าค่ะ
*เหมือนกับในรายของ VNT ยังคงเป็นหุ้นที่เหมาะต่อการเคาะสั้นๆ เช่นเดียวกับวันก่อนที่เม้าท์ถึง ซึ่งเป็นผลมาจากไซเคิลของหุ้นแกว่งตัวแบบ “ขึ้นแล้วย่อ” ต่อจากนั้นก็แกว่งตัวรอเวลาขึ้นใหม่ ขณะที่การเล่นเที่ยวนี้ดันราคาสุดลิ่ม 3 วันซ้อน จนหุ้นขึ้นมาปิดที่ 24.90 บาท บวกไป 1 บาท หรือขึ้นไป 4.18% ด้วยมูลค่า 306 ล้านบาท ย่อมเป็นชนวนเหตุที่ทำให้เดี๊ยนแนะนำให้แฟนคลับตื่นตัวตลอดเวลานะคะ
*อีกช็อตที่น่าสนใจ “โมนิก้า” ขอโฟกัสไปที่ GPSC เพราะทำท่าติ๋มๆ หงิมๆ ตลอดช่วงภาคเช้า พอถึงบ่ายแก่ๆ ราคาหุ้นกลับวิ่งขึ้นพรวดพราด ก่อนจะมาปิดที่ 78 บาท บวกไป 5.75 บาท หรือขึ้นไป 8% ด้วยมูลค่า 1.41 พันล้านบาท มันเป็นสถานการณ์ที่ทำให้รู้ว่า เมื่อนักเล่นกลุ่มสถาบันพร้อมใจกันเข้าเล่นแบบสุดซอย ราคาหุ้นก็วิ่งแบบไม่เหลียวหลังเหมือนกัน จึงอย่าเผลอเป็นอันขาดนะจ๊ะ
*เม้าท์ถึงหุ้นขนาดใหญ่มากพอสมควร “โมนิก้า” ขอย้อนกลับมาดูหุ้นเล็กพริกขี้หนูสักหน่อย หลังเห็นหุ้นดาวรุ่งพุ่งแรง PSTC ทะยานขึ้นมาปิดที่ 0.98 บาท บวกไป 0.04 บาท หรือขึ้นไป 4.25% ด้วยมูลค่า 452 ล้านบาท มันเป็นจังหวะที่ทำให้รู้ว่า หุ้นตัวนี้กำลังเป็นที่สนใจของทุกคน จึงไล่เคาะหุ้นกันอย่างเมามันเป็นเวลาหลายสัปดาห์ แถมโบรกเกอร์วางเป้าไว้เกินระดับ 1.20 บาท เลยต้องตามไปดูอีกวันไงล่ะค่ะ
*เช่นเดียวกับในรายของ VCOM กำลังอยู่ในช่วงของการทดสอบแรงซื้อแรงขาย หุ้นถึงเริ่มมีอาการแกว่งตัวขึ้นๆ ลงๆ ถี่ยิบ และน่าจะอยู่ในทรงนี้อีกระยะหนึ่ง แต่ที่น่าสนใจอยู่ตรงฐานแนวรับเริ่มขยับสูงขึ้น จึงมีความเป็นไปได้ที่หุ้นจะไต่เพดานบินขึ้นไปอีก เพราะการขึ้นมาปิดที่ 4.16 บาท บวกไป 0.24 บาท หรือขึ้นไป 6.12% ด้วยมูลค่า 470 ล้านบาท ก็เป็นช็อตที่น่าตามไปลุ้นดูสักตั้งนะคะ
*เหมือนกับในรายของ ECF กลับขึ้นมาปิดที่ระดับ 6.15 บาท บวกไป 0.20 บาท หรือขึ้นไป 3.35% ด้วยมูลค่า 50 ล้านบาท หลังจากวนเวียนอยู่ใต้ 6 บาทมาระยะหนึ่ง “โมนิก้า” มองเป็นช็อตที่น่าจะมีอะไรดีออกมาเรื่อยๆ จึงต้องเกาะกระแสหุ้นตัวนี้ให้ดี เพราะก่อนหน้านี้เคยขึ้นไปทำราคาสูงไว้กว่านี้ค่อนข้างเยอะ บวกกับปีนี้มีโปรเจ็กต์ดีๆ ที่จะคลอดออกมาให้ตื่นเต้นแบบนี้..ตามน้ำไปเลยเจ้านาย!